A program elsődleges érdekelt felei az európai közigazgatások valamennyi szinten: uniós, nemzeti, regionális és helyi szinten. A program azonban az érdekelt felek ennél sokkal tágabb körére van hatással, ideértve többek között az uniós üzleti vállalkozásokat és az uniós polgárokat is. Az ISA2 az uniós tagállamok, az Európai Gazdasági Térség egyéb országai és a tagjelölt országok előtt áll nyitva. A 28 uniós tagállam mellett 3 másik ország vesz részt a programban: Izland, Norvégia (2016 óta) és Montenegró (2018 óta). A program az egyéb harmadik országokkal és nemzetközi szervezetekkel és szervekkel való együttműködést is ösztönzi.

Gyakorlati szempontból az ISA2 2016. január 1-jétől 2020. december 31-ig fut összesen 130,9 millió EUR-s költségvetéssel. A program az éves folytatólagos munkaprogramban évente meghatározott fellépéseket finanszírozza. A program irányítása a más uniós programokkal, például az Európai Hálózatfinanszírozási Eszközzel (CEF) vagy a strukturálisreform-támogató programmal való szinergiákat is előmozdítja.

E célkitűzések elérése érdekében a program elődje, az ISA-program eredményeire támaszkodik. Az ISA2-program hangsúlyt helyez arra is, hogy zökkenőmentesen illeszkedjen az EU-beli közigazgatások digitalizálásával kapcsolatos tágabb szakpolitikai keretbe. E tekintetben az ISA2-program az európai digitális egységes piaci stratégiáról szóló közleményben tervezetteknek megfelelően naprakésszé tett és kibővített európai interoperabilitási keret (EIF) végrehajtása támogatásának fő eszköze. Az ISA2 ezenkívül egyéb szakpolitikai kezdeményezésekhez, többek között a 2016–2020-as uniós e-kormányzati cselekvési tervhez, az e-kormányzatról szóló 2017. évi tallinni nyilatkozathoz és az egységes digitális kapuról szóló rendelethez is hozzájárul.

Emellett az EIF-nek az ISA2-program záró értékelésével párhuzamos, 2021-es értékelése esetén több szinergia is kialakítható, mivel a program az EIF végrehajtása támogatásának fő eszköze.

4.Módszertan

Az ISA2-program időközi értékelése többféle módon, például másodelemzés, nyilvános konzultáció, célzott online felmérések, mélyinterjúk és egy indító műhelytalálkozó útján gyűjtött mennyiségi és minőségi adatokra támaszkodott. A konzultációs tevékenységek lehetővé tették, hogy az ISA2 különböző érdekelt felei – a tagállamok képviselőitől és a Bizottság szervezeti egységeitől a polgárokig és a szabványügyi szervezetekig terjedő – széles körének véleményét kikérjék.

Az adatgyűjtés elősegítése érdekében az ISA2-program által 2018-ig finanszírozott – 9 csomagra osztott – 53 fellépés közül egy 20 fellépésből álló mintát választottak ki. A mintavételre négy, előre meghatározott kritérium alapján került sor annak biztosítása érdekében, hogy a kiválasztott fellépések nagymértékben reprezentatívak legyenek a program szempontjából. Az adatgyűjtést emellett a programnak az interoperabilitás területén jártas négy műszaki szakember által elvégzett szakértői értékelése egészítette ki.

5.Az értékelés szempontjai és a feltett kérdések

Az értékelés a következő hét fő kritériumra összpontosított:

–Relevancia – Milyen mértékben illeszkednek továbbra is az ISA2-program célkitűzései a nemzeti és európai uniós szinten felmerülő igényekhez és problémákhoz?

–Eredményesség – Milyen messze jutottak az ISA2-program eredményei a program célkitűzéseinek teljesítése felé vezető úton? Meghatározhatók-e olyan szempontok, amelyek a többihez képest hatékonyabbak vagy kevésbé hatékonyak, és amennyiben igen, mi az ebből levonható tanulság?

–Hatékonyság – Milyen mértékben volt a program költséghatékony? A programnak mely vonatkozásai a leghatékonyabbak vagy legkevésbé hatékonyak, különösen a mozgósított források szempontjából? Hogyan teljesít a program a tervezett munkához és költségvetéshez képest?

–Koherencia – Az ISA2-fellépések milyen mértékben képezték „holisztikus” megközelítés részét a program keretében (belső koherencia)? Milyen mértékben koherens az ISA2-program hasonló célkitűzésekkel rendelkező egyéb uniós beavatkozásokkal és azonos területen indított globális kezdeményezésekkel (külső koherencia)?

–Uniós hozzáadott érték – Milyen további érték származik az ISA2-programból ahhoz képest, mint ami a tagállamoktól észszerűen elvárható lett volna nemzeti, regionális és/vagy helyi szinten eljárva?

–Gyakorlati haszon – Az ISA2-program fellépései és elért, illetve várt eredményei mennyiben felelnek meg azoknak az igényeknek, amelyek kielégítésére azokat létrehozták?

–Fenntarthatóság – Milyen mértékben biztosított a kidolgozott – az ISA2-program során fenntartott és működtetett – megoldások pénzügyi, műszaki és működtetési fenntarthatósága?

6.Megállapítások

A konzultációban részt vevő 129 érdekelt féltől gyűjtött adatok, széles körű másodelemzés és szakértői értékelések alapján az időközi értékelés megerősíti, hogy az ISA2 jól teljesít az összes értékelési kritérium terén. Az értékelés mindazonáltal a 2016 és 2018 között finanszírozott fellépésekre korlátozódik; a folyamatban lévő fellépések eredményei, valamint az ISA2 hosszabb távú eredményei ezért csak a program lezárása után értékelhetők.

6.1.Relevancia

Az ISA2 célkitűzései továbbra is illeszkednek a digitális közszolgáltatások interoperabilitása terén felmerülő igényekhez és problémákhoz, alátámasztva a program relevanciáját. A konzultációban részt vevő érdekelt felek többsége egyetért abban, hogy az adminisztratív e-akadályok program által eredetileg azonosított problémája és az ezzel kapcsolatban azonosított igények továbbra is fennállnak. Az érdekelt felek egy részénél (a 129-ből 46-nál) azonban olyan további igények (például előíróbb jellegű megközelítés az interoperábilis közszolgáltatások kialakítása terén) és problémák (többek között az erőforrások korlátozott volta) is felmerültek, amelyeket az ISA2 csak részben képes kezelni.

Egy különös figyelmet érdemlő további igény a nagyobb mértékű együttműködés és információcsere biztosítása a regionális és helyi közigazgatásokkal az interoperabilitással kapcsolatos tájékozottság és az ISA2-megoldások bevezetésének a nemzetinél alacsonyabb szinten történő fokozása érdekében.

A közigazgatások interoperabilitással kapcsolatos tájékozottságának növelése volt az első az ISA-program záró értékelésének három ajánlása közül. Az ISA2-program keretében erre reagálva fogadták el 2017-ben a program kommunikációs stratégiáját és együttműködési tervét, és szerveztek 10 fontosabb eseményt 2016 és 2018 között eseményeként átlagosan 211 résztvevővel. Az ISA2 képviselői ezenfelül aktív szerepet játszottak az említett időszakban tartott 60 eseményen. Az időközi értékelés alapján ezen erőfeszítések megtérültek, mivel a konzultációban részt vevő érdekelt felek többsége azt jelezte, hogy szakértői ismeretekkel rendelkezik az interoperabilitásról (91 a 128-ból) és az ISA2-ről (81 a 128-ból). Ezen általános tájékozottság ellenére a fent jelzett további igény arra utal, hogy a programnak a regionális és helyi közigazgatásokat, valamint adott esetben a közvetett kedvezményezetteket – például a polgárokat és az üzleti vállalkozásokat – is megcélozva folytatnia kell a tájékozottság növelésére irányuló tevékenységeit.

6.2.Eredményesség